16.11.2020

# ITM București a identificat 55 de persoane care prestau activitate fără forme legale de

# muncă la un singur angajator

Inspectoratul Teritorial de Muncă București, sub coordonarea domnului Inspector Şef Constantin Bujor, a întreprins, în perioada 09.11.2020 – 13.11.2020, acţiuni de control la angajatori de pe raza municipiului București.

Acţiunea a avut ca scop:

- verificarea modului în care angajatorii înțeleg să respecte măsurile impuse de dispozițiile Legii nr.55/2020 privind unele măsuri pentru prevenirea și combaterea efectelor pandemiei de COVID-19 cât și asigurarea unui mediu sigur pentru sănătatea lucrătorilor,

- verificarea măsurilor de prevenire şi limitare împotriva răspândirii infecţiei cu SARS –CoV-2 (COVID 19), în contextul sitaţiei epidemiologice generate de virusul SARS –CoV-2,

- identificarea și combaterea muncii nedeclarate,

- verificarea modului de respectare a dispozitiilor legale în domeniul securității și sănătații în muncă și în domeniul relațiilor de muncă în contextul legislației specifice stării de alertă.

În urma controlului ITMBucurești, **într-o singură zi,** pe data de 13.11.2020, **la un singur angajator** care presta activități de curierat, au fost identificate **51 de persoane** care desfășurau activitate fără forme legale de muncă, pentru care s-a aplicat o sancțiune maximă de **200.000 de lei.**

Facem precizarea că, numai în ultimele 5 zile, pe raza municipiului București au fost verificați peste **350 de angajatori.**

Atragem în continuare atenţia angajatorilor să respecte măsurile de prevenire şi control al infecţiilor aplicabile pe durata stării de alertă:

- obligativitatea purtării măştii, astfel încât nasul şi gura să fie acoperite;

- asigurarea triajului epidemiologic constând în controlul temperaturii personalului propriu şi vizitatorilor, la punctele de control acces în incinte;

- dezinfectarea obligatorie a mâinilor înaintea intrării în spaţiile de lucru;

Măsurile menţionate nu sunt limitative, ele se completează cu toate prevederile legale aplicabile în scopul prevenirii împotriva răspândirii infecţiei cu SARS –CoV-2.

Deasemenea, pentru evitarea aglomeraţiei spaţiilor de desfăşurae a acţiunilor, angajatorii au obligaţia decalării programului de lucru aşa cum prevede Legea 55/2020 precum şi Hotărârile Comitetului Municipiului Bucureşti pentru Situaţii de Urgenţă, corelate cu legislaţia aplicabilă din domeniul muncii (Codul muncii şi legislaţia aplicabilă)

Acțiunea desfășurată s-a realizat cu respectarea tuturor măsurilor stabilite și dispuse prin acte normative privind protecția împotriva SARS-COV-2.

Birou Comunicare